  Майя Бывальцева Ваньбуретлэсь кадастр дунзэ выльысь учкыны курыса вазиськисьёс 2016-тӥ арлэн нырысетӥ палараз тросгес луизы. Росреестрлэн элькунъя управлениез бордын ужась ӧрие вуэм куриськонъёс кылем арын сярысь 1,7 поллы уногес пусъемын. Со сярысь ивортэ удысэтлэн пресс-службаез. 300 музъем кесэгъёслэсь но юртъёслэсь кадастр дунзэс выльысь чотаны курыса, 2016-тӥ арын 1-тӥ пӧсьтолэзьлы 220 куриськонъёс вуизы. Со пӧлысь 87 процентсэ сётӥзы юридик огазеяськонъёс, кылем арен ӵошатыса, со 1 но ӝыны поллы тросгес. Нимаз адямиос сыӵе куриськонъёсты 2 поллы ӵемгес сётъяны кутскизы. 60 процентаз вазиськон учырын кузёос пала дурбасьтэмын. Тодэ вайытом, кадастр дун лыдэ басьтӥське ваньбуретлы вытъёсты чотаку — музъемлы, юртлы яке патерлы. Дунэз воштыны курисьёс кулэ ужкагазъёсты люканы кулэ, со пӧлын эрико дунъясьлэсь йылпумъянзэ. Россилэн азьмуртэз Владимир Путин та нуналъёсы «Ваньбуретлэн кун кадастрез сярысь» катэз юнматӥз. Солэн валтӥсь выльдӥськонэз — кадастр дунэз пусъён ужоскетъёсты эрико дунъясьёслэсь нимысьтыз коньдэт ужъюртъёслы сётон. Соос ужез быдэс кунын одӥг амалъя нуозы. Озьы ке но, йылпумъянъёсты ӧри яке суд пыр выльысь эскерытыны луоз. Ужоскетъёсты сётон матысь кӧня ке аръёс ӵоже мыноз, валэктӥзы иворъёсъя «Удмуртия» агентстволы Росреестрлэн Удмурт элькунъя Управленияз. Тегъёс: Мерлык Ижкар Удмуртия Росреестр экономиканоконьдонужпумъёс вытъёс ваньбурет  